下第寄知己
作者：曹鄴
朝代：唐

paragraphs: 長安孟春至，枯樹花亦發。
憂人此時心，冷若松上雪。
自知才不堪，豈敢頻泣血。
所痛無罪者，明時屢遭刖。
故山秋草多，一卷成古轍。
夜來遠心起，夢見瀟湘月。
大賢冠蓋高，何事憐屑屑。
不令傷弓鳥，日暮飛向越。
聞知感激語，胸中如有物。
舉頭望青天，白日頭上沒。
歸來通濟里，開戶山鼠出。
中庭廣寂寥，但見薇與蕨。
無慮數尺軀，委作泉下骨。
唯愁攬清鏡，不見昨日髪。
願憐閨中女，晚嫁唯守節。
勿惜四座言，女巧難自說。